stanford-oval/wikipedia huggingface dataset:
פארק היי סו
ביוגרפיה

פארק למד תואר ראשון בקולנוע ותיאטרון באוניברסיטת דנקוק(אנ') ובשנת 2007 החל את קריירת המשחק בתיאטרון המוזיקלי.
בשנת 2016 ביצע היי סו הופעת אורח בסדרת הפנטזיה "אגדת הים הכחול".
בשנת 2017, הוא לוהק לתפקיד הראשי בסדרת הדרמה הדרום קוריאנית "חוכמת הכלא" שזיכתה אותו בפרס השחקן החדש הטוב ביותר בפרסי סיאול.
בשנת 2018 ביצע הופעת אורח בסדרת המדע-בדיוני "זיכרונות מאלהמברה"; שהפכה מהר מאוד לאחת הדרמות הקוריאניות עם הדירוג הגבוה ביותר בתולדות הטלוויזיה בכבלים, וזכתה לשבחים על עלילתה היצירתית והתפניות הבלתי צפויות שלה.
בשנת 2019 שיחק במיני-סדרת האנתולוגיה המקורית של נטפליקס "פרסונה", המציג ארבעה סיפורים שונים מארבע נקודות מבט.
בשנת 2020 גילם את האן בסרט המותחן הדיסטופי "ניצודים" של נטפליקס.
בשנת 2021 הופיע בתפקיד צ'ו סאנג-וו, אחד מהדמויות המרכזיות בסדרת הטלוויזיה "משחק הדיונון" המשודרת בנטפליקס שזכתה להצלחה רבה בעשרות מדינות בעולם; עבור תפקידו הוא זכה לשבחים ואף קיבל מועמדות לפרס אמי לשחקן משנה בסדרת דרמה. באותה שנה התארח באחד מפרקי סדרת הדרמה "נערי המחבט" ומאוחר יותר באותה שנה, גילם את התפקיד הראשי בסדרת הדרמה והפשע "Chimera"; אודות בלש נמרץ שמשוכנע כי הפיצוץ שאירע בעירו קשור לתיק מלפני 35 שנים, והוא נחוש בדעתו לחקור את המקרה ולתפוס את הפושע הנתעב.
בשנת 2021, לוהק פארק לגלם את "ברלין" בגרסה הקוריאנית של סדרת הטלוויזיה הספרדית "בית הנייר". הסדרה עלתה בפלטפורמות של נטפליקס ב-24 ביוני 2022.
בשנת 2022 שיחק במותחן הריגול "יאקשה: מבצעים מיוחדים" מבית נטפליקס, בתור האן ג'י-הון, תובע לשעבר במשרד התובע המרכזי של מחוז סיאול וסוכן מטעם שירות הביון הלאומי. בסוף שנה זו, יעלה לאקרנים סרט האקשן "Phantom"; בו הוא מככב לצדה של פארק סו-דאם.
הערות שוליים

↑  פארק היי סו ממשחק הדיונון מתעתד לשחק את "ברלין" ב"בית הנייר" הקוריאני
| --- | --- |
בקרת זהויות :  ISNI: 0000 0004 7733 3081  NLK: KAC2019B5534  VIAF: 228157523439727032352   WorldCat (עם VIAF): 228157523439727032352
ללכת על המים

| --- | --- |

 בימוי:  איתן פוקס
 הופק בידי:  גל אוחובסקי אמיר הראל
 תסריט:  גל אוחובסקי
 עריכה:  יוסף גרינפלד 
 שחקנים ראשיים:  ליאור אשכנזי
 מוזיקה:  עברי לידר
 צילום:  טוביאס הוכשטיין 
 מדינה:  ישראל ישראל
 חברה מפיצה:  קרן הקולנוע הישראלי למה הפקות סרטי יונייטד קינג HOT הקרן האירופאית למדיה
 שיטת הפצה:  וידאו על פי דרישה 
 הקרנת בכורה:  18 במרץ 2004
 משך הקרנה:  104 דקות
 שפת הסרט:  עברית, אנגלית, גרמנית, ערבית
 סוגה:  סרט דרמה, סרט בלשי, סרט ריגול, סרט להט"בי 
 תקציב:  ₪4,490,000
 הכנסות:  ₪4,780,000
 פרסים:  שני פרסי אופיר
 דף הסרט ב־IMDb
 
ללכת על המים הוא סרט קולנוע ישראלי, בבימויו של איתן פוקס, שיצא להקרנה בבתי הקולנוע בשנת 2004.
עלילה

מנחם (גדעון שמר) הוא ניצול שואה, העובד כמפעיל סוכני מוסד, שתפקידם הוא סיכולים ממוקדים. הוא מנצל רגע של חולשה אצל סוכן שלו, אייל (ליאור אשכנזי), שהוא בן לניצולי שואה ושולח אותו למשימה, שמדינת ישראל לא מעוניינת בה כלל. אייל נשלח לתפוס ולכלוא פושע נאצי גרמני, קשיש מופלג, בשם אלפרד הימלמן, עליו קיימות עדויות, שהוא עדיין חי.
כדי למצוא את הפושע הנאצי אייל מתקרב לנכדיו, פיה (קרולינה פיטרס), השוהה בישראל כמתנדבת בקיבוץ ואחיה אקסל הימלמן (קנוט ברגר), המגיע לארץ לבקר את אחותו, בימי האינתיפאדה השנייה. במהלך פעילותו של אייל, המתבצעת ברחבי ישראל וברלין, הוא מתקרב אל שני האחים, מפגש היוצר שאלות ותשובות, חיפוש אחר משמעויות וגילוי תרבויות ואישויות. השהייה עם אקסל לא נעימה לאייל. היותו של אקסל הומוסקסואל, מביכה אותו וההטפות של אקסל לסובלנות מוחלטת כלפי אויבי ישראל, מחד ולחוסר סובלנות מוחלט כלפי הומופובים, מאידך, מרגיזות את אייל. בדיעבד, מתברר, שבדיוק בגלל חוסר הסובלנות של אקסל להומופובים, משפחתו מסתירה גם ממנו את העובדה, שסבא שלו, הנאצי, עדיין חי.
הפצת הסרט ופרסים

ב-5 בפברואר 2004, הסרט פתח את פסטיבל ברלין וזכה לאהדה רבה בקרב מבקרי הפסטיבל. בהמשך הופץ "ללכת על המים" בארצות הברית, אוסטרליה, מדינות אירופה המובילות (בהן צרפת, איטליה ואנגליה) ומספר מדינות באסיה, בהן סין. הוא השתתף בפסטיבל הקולנוע בקאן, פסטיבל הסרטים הבינלאומי בטורונטו, בגנט, ובמספר נוסף של פסטיבלים לקולנוע. נכון להיום, הסרט הוא אחד הסרטים הישראליים המצליחים ביותר, הן בארץ והן בעולם, ונחשב לסרט הישראלי הרווחי ביותר אי-פעם, עם הכנסות של מיליוני דולרים ברחבי העולם, מתוכם כמעט 3 מיליון דולרים בארצות הברית בלבד.
הסרט השתתף בטקס פרס אופיר וזכה בקטגוריות הסאונד והמוזיקה המקורית (עברי לידר), השתתף בטקס פרסי הסזאר בצרפת, טקס פרסי נבחרי מבקרי הקולנוע, טקס פרסי הסרטים ההומו-לסביים וזכה בטקס פרסי הסרטים היהודיים באמריקה בקטגוריית הבמאי.
באוגוסט 2006, פסטיבל הקולנוע ההומו-לסבי בדבלין סירב להקרין את הסרט, אם לא תוסר ממנו חסות משרד החוץ הישראלי. זאת כמחאה על חלקה של ישראל במלחמת לבנון השנייה. הסרט הוקרן בסופו של דבר ללא חסות המשרד.
פרשנויות

ליאת שטייר לבני טענה שבניגוד לייצוגים רבים של ניצולי שואה בקולנוע הישראלי, מנחם ניצול השואה ממלא תפקיד מפתח במוסד ומייצג זרם מרכזי בחברה. תפקידו מחייב תעצומות נפש וכישרון והצלחותיו מעידות כי הוא מבצע את תפקידו כהלכה. לא עוד דמות סהרורית הנעה מסיוט לסיוט ללא יכולת לתפקד באופן נורמלי, אלא אדם שלו ובוטח, המנהל את עסקי המוסד ביד רמה. בניגוד לדימוי הסטראוטיפי של הניצול, אין הוא מטופל אלא מטפל – משמש לאייל משענת נפשית.
הסרט דן ביחסים המסובכים בין ישראלים לגרמנים ודן בטראומת השואה, בתולדות ישראל ואף בסכסוך היהודי-פלסטיני, בהומוסקסואליות ובמורכבות המוסרית הקיימת בשרות המוסד, ביחידת חיסולים של השירותים החשאיים. הוא גם בוחן את השאלת ההזנחה של הרדיפה אחרי הנאצים - הכיצד המרדף אחריהם מעניין רק ניצולי שואה, כמו דמותו של מנחם וקיצונים פוליטיים, כמו דמותו של אקסל? כמו כן, מציג הסרט מהפך שחל באישיותו של אייל ואת המעבר מחייו הראשונים, כמחסל קר של המוסד בעל רגשות מודחקים, אל חייו החדשים כאדם "שאינו מסוגל להרוג יותר".
שחקנים

| שחקנ/ית | דמות |
| --- | --- |
ליאור אשכנזי: אייל
קנוט ברגר: אקסל הימלמן
קרולינה פיטרס: פיה הימלמן
גדעון שמר: מנחם
יוסף סוויד: רפיק
פסקול

| מס' | שם | משך |
| --- | --- | --- |
| 1. | סינדרלה רוקפלה (בביצוע של ריטה ועברי לידר)   | 2:29 |
ראו גם

הבועה
לכידת אדולף אייכמן
לקריאה נוספת

פבלו אוטין, קרחונים בארץ החמסינים - הקולנוע הישראלי החדש - שיחות עם במאים, רסלינג, 2008, הפרק "'ללכת על המים' - שיחה עם איתן פוקס", עמ' 155–175.
קובי ניב, עבר שחור, עתיד ורוד - החזון ההומוסקסואלי של גל אוחובסקי ואיתן פוקס בסרטם "ללכת על המים", גדרה: נ.ב. ספרים, 2011, מסת"ב 9789659118212
ביקורת סרטים, באתר יד ושם
ליאת שטייר-לבני, שתי פנים במראה – ייצוג ניצולי השואה בקולנוע הישראלי 1945 - 2008, ירושלים: הוצאת מאגנס – אשכולות, 2009, עמ' 184–189.
מריט אדסון

| --- | --- |

מריט אדסון
 לידה:  25 באפריל 1897 צ'סטר, ארצות הברית 
 התאבד:  14 באוגוסט 1955 (בגיל 58) וושינגטון די. סי., ארצות הברית 
 מקום קבורה:  בית הקברות הלאומי ארלינגטון 
 מדינה:  ארצות הברית 
 כינוי:  מייק האדום
 השכלה:  אוניברסיטת ורמונט 
 השתייכות:  חיל הנחתים האמריקניחיל הנחתים של ארצות הברית
 תקופת הפעילות:  1917–1947 (כ־30 שנה)
 דרגה:  מייג'ור גנרל
 תפקידים בשירות
 מפקד גדוד הפושטים הראשון מפקד רגימנט הנחתים החמישי
 פעולות ומבצעים
 מלחמת העולם הראשונה מלחמת העולם השנייה: קרב גוודלקנל  קרב סאיפאן  הקרב על טיניאן
 עיטורים
 מדליית הכבוד צלב הצי (2) כוכב הכסף לגיון ההצטיינות (2) אות השירות המצוין
 
מריט אוסטין אדסון (באנגלית: Merritt Austin Edson; ‏25 באפריל 1897 - 14 באוגוסט 1955) היה גנרל בחיל הנחתים של ארצות הברית, והוא נודע בעיקר בשל פועלו כמפקד נחתים במהלך קרב גוודלקנל במלחמת העולם השנייה.
הוא הפך לקצין נחתים ב-1917 ושירת בצרפת ובגרמניה בזמן מלחמת העולם הראשונה. במלחמת העולם השנייה פיקד אדסון על גדוד הפושטים הראשון, והשתתף בקרב גוודלקנל מראשיתו. עבור תפקודו כמפקד גדוד הפושטים קיבל אדסון את עיטור מדליית הכבוד.
ראשית חייו

אדסון נולד בעיר רוטלנד שבורמונט, וגדל בעיר צ'סטר. לאחר סיום התיכון למד אדסון באוניברסיטת ורמונט במשך שנתיים, וב-1916 הצטרף למשמר הלאומי של ארצות הברית ונשלח לגבול עם מקסיקו בטקסס. ב-1919 התגייס לחיל הנחתים של ארצות הברית.
ראשית הקריירה הצבאית

אדסון קיבל דרגת לוטננט שני בחיל הנחתים ב-9 באוקטובר 1917, ושנה לאחר מכן הצטרף לרגימנט הנחתים ה-11 והפליג איתו לצרפת, אך הרגימנט לא השתתף בקרבות. לאחר מלחמת העולם הראשונה שב אדסון לארצות הברית ומילא מספר תפקידים פיקודיים בשנים הבאות. ביוני 1920 הועלה אדסון לדרגת לוטננט ראשון ועבר לשרת בבסיס חיל הנחתים קוונטיקו, וירג'יניה, ולאחר מכן עבר לבסיס הנחתים בלואיזיאנה. ב-1922 הצטרף אדסון לבית הספר לטיסה של צי ארצות הברית בפנסקולה, פלורידה, ולאחר שקיבל את כנפי הטיס שלו נשלח לבסיס הצי בגואם.
אדסון שב לארצות הברית ב-1925, ועבר קורס טקטיקות אוויריות בבסיס כוח האוויר של צבא ארצות הברית בטקסס. לאחר מכן שב לבסיס הנחתים בקוונטיקו כדי לעבור קורס מפקדי פלוגות, אותו סיים בציון גבוה. אולם, בשל בעיות גופניות נאלץ אדסון לוותר על קריירת טיס, והמשיך למלא תפקידי פיקוד על הקרקע.
מרכז אמריקה וסין

בדצמבר 1927 הועלה אדסון לדרגת קפטן ונשלח למרכז אמריקה כמפקד כוח משלוח של נחתים. אדסון ו-160 הנחתים שלו נחתו בניקרגואה, ונלחמו בכוחותיו של אוגוסטו ססאר סנדינו בין השנים 1928 ו-1929, שירות עבורו הוענק לאדסון עיטור צלב הצי. אדסון שב לארצות הברית ב-1929 והתמנה למדריך טקטיקה בבית הספר לקצינים של חיל הנחתים בפילדלפיה, ולאחר מכן מילא תפקיד קצין תכנון וחימוש בבסיס האספקה של הנחתים בפילדלפיה. לאורך הקריירה הצבאית שלו עסק אדסון בחימוש ובשיפור כישורי הקליעה בחיל הנחתים, והיה פעיל בנבחרת הקליעה של החיל, אימן אותה ואף זכה עימה במספר תחרויות קליעה לאומיות.
לאחר תקופות שירות קצרות בבסיס האימונים של חיל הנחתים בדרום קרולינה ובמפקדת חיל הנחתים בוושינגטון די. סי. הצטרף אדסון לקורס קצינים מתקדם ב-1936. בסוף הקורס הועלה לדרגת מייג'ור, התמנה לקצין המבצעים של רגימנט הנחתים הרביעי, ונשלח איתו לשאנגחאי מ-1937 עד 1939, שם נתקל לראשונה בטקטיקות הלחימה של הצבא היפני הקיסרי.
ב-1939 שב אדסון לסבב נוסף במפקדת חיל הנחתים בוושינגטון די. סי., והיה אחראי על אימוני הנשק של הנחתים, עמדה ממנה יכול היה להדגיש את חשיבות שיפור כישורי הקליעה של כל נחת. באפריל 1940 הועלה אדסון לדרגת לוטננט קולונל.
מלחמת העולם השנייה > גדוד הפושטים

ביוני 1941 נשלח אדסון לקוואנטיקוומונה למפקד גדוד הפושטים של רגימנט הנחתים החמישי. בראשית 1942 השתנה המבנה הארגוני, והגדוד התנתק מהרגימנט והפך לגדוד עצמאי. אימוני הגדוד, שכללו נחיתות מכלי שיט מהירים וטקטיקות לחימה ייחודיות, הובילו להפיכת הגדוד לגדוד הפושטים הראשון של חיל הנחתים. במאי 1942 הועלה אדסון לדרגת קולונל.
אדסון וגדודו נשלחו לאוקיינוס השקט לאימונים באי סמואה האמריקנית. ב-7 באוגוסט 1942 נחתו הפושטים של אדסון באי טולאגי שבאיי שלמה, ולאחר יומיים של קרבות קשים כבשו את האי מידי המגינים היפנים. אדסון קיבל עיטור צלב הצי נוסף עבור תפקודו כמפקד הכוחות בקרב טולאגי.
מלחמת העולם השנייה > גוודלקנל

אדסון והפושטים שלו עברו לגוודלקנל והשתתפו בהגנה על מתחם לונגה — מתחם ההגנה האמריקני שכלל גם את שדה התעופה שדה הנדרסון. ב-13–14 בספטמבר נשלחו גדוד הפושטים של אדסון ושתי פלוגות מגדוד הצנחנים הראשון לרכס ששכן דרומית לשדה הנדרסון, כדי להתאושש מהפעילות האינטנסיבית בה היו מעורבים מאז הנחיתה בגוודלקנל. באותו לילה תקפו הכוחות היפנים באי את הרכס והצליחו לפרוץ את קו ההגנה האמריקני באגפו המערבי, ואילצו את הפושטים לסגת לרכס. בסופו של דבר הצליחו כ-800 נחתים להדוף את התקפת 2,500 החיילים היפנים, על הרכס שקיבל את הכינוי "הרכס המדמם". עבור הפושטים של אדסון נקרא הרכס "רכס אדסון", על שם המפקד שהוביל אותם לניצחון, ועבור תפקודו במהלך קרב רכס אדסון הוא קיבל את עיטור מדליית הכבוד.
לאחר הקרב קיבל אדסון את הפיקוד על רגימנט הנחתים החמישי, והיה אחד המפקדים שהובילו את הכוחות האמריקנים בקרבות בנהר מטניקאו מה-23 בספטמבר עד ה-9 באוקטובר 1942. הוא גם פיקד על הרגימנט החמישי במהלך הקרב על שדה הנדרסון, ועד שהרגימנט עזב את גוודלקנל, ביחד עם כל דיוויזיית הנחתים הראשונה בנובמבר 1942.
מלחמת העולם השנייה > פיקוד וקרבות נוספים

באוגוסט 1943 התמנה אדסון לראש מטה דיוויזיית הנחתים השנייה, בעת שהתאמנה לקראת הנחיתה בטאראווה. תכנון הקרב וניהולו זיכו אותו בעיטור לגיון ההצטיינות, ובדצמבר 1943 הועלה לדרגת בריגדיר גנרל. לאחר מכן התמנה אדסון לסגן מפקד הדיוויזיה השנייה בעת פעילותה בקרבות בסאיפאן ובטיניאן, ועבור תפקודו בקרבות אלה קיבל את עיטור כוכב הכסף. באוקטובר 1944 התמנה אדסון למפקד צי הנחתים באוקיינוס השקט, השלים 40 חודשי שירות פעיל באזור מלחמה, וקיבל את עיטור לגיון ההצטיינות פעם נוספת.
פרישה

בדצמבר 1945 נשלח אדסון לאגף המבצעים של צי ארצות הברית, וב-1947 עבר למפקדת חיל הנחתים. הוא פרש מחיל הנחתים בגיל 50, לאחר שירות של 30 שנים, ועם פרישתו קיבל דרגת מייג'ור גנרל.
לאחר פרישתו התמנה אדסון למפקח הכללי של משטרת ורמונט, וב-1951 שב לוושינגטון די. סי. כשהפך למנכ"ל איגוד הרובאים הלאומי.
אדסון נפטר ב-14 באוגוסט 1955 בוושינגטון די. סי. לאחר שהתאבד על ידי הרעלת פחמן חד-חמצני בחניון ביתו. הוא נקבר בבית הקברות הלאומי ארלינגטון.
לקריאה נוספת

ג'ון טולנד, השמש העולה: שקיעתה ונפילתה של הקיסרות היפנית, 1936-1945, תל אביב: משרד הביטחון, 1970
Alexander, Joseph. Edson's Raiders: The 1st Marine Raider Battalion in World War II. Naval Institute Press, 2000. ISBN 9781557500205
Hoffman, John T. Once a Legend: "Red Mike" Edson of the Marine Raiders. Presidio, 1994. ISBN 9780891414933
הערות שוליים

↑  טולנד, עמודים 290-291
↑  אנדרו רוברטס, "סערת המלחמה", הוצאת דביר, 2011, עמוד 255
| --- | --- |
בקרת זהויות :  LCCN: n95107793  SNAC: w6031w91  VIAF: 31250649   WorldCat (עם VIAF): 31250649 
אדסון (שורה ראשונה, שני משמאל) וקצינים נוספים לאחר קרב טולאגי, אוגוסט 1942
בית הסוהר אילי

| --- | --- |

 מידע כללי
 סוג:  בית סוהר
 מיקום:  מחוז ווייט פיין, נבדה
 מדינה:  ארצות הברית
 מפעיל:  Nevada Department of Corrections 
 הקמה ובנייה
 תקופת הבנייה:  ? – יולי 1989
 תאריך פתיחה רשמי:  יולי 1989 
 קואורדינטות:  39°23′08″N 114°56′18″W﻿ / ﻿39.3855°N 114.9384°W﻿ / 39.3855; -114.9384
  (למפת נבדה מוגדלת) קרסון סיטי לאס וגאס הנדרסון רינו אלקו מסקיט וינמאקה קליפורניה אורגון איידהו י ו ט ה  אריז.בית הסוהר אילי(למפת נבדה רגילה) קרסון סיטי לאס וגאס הנדרסון רינו אלקו מסקיט וינמאקה קליפורניה אורגון איידהו י ו ט ה  אריז.בית הסוהר אילי
 
בית הסוהר אילי (באנגלית: Ely State Prison) הוא בית סוהר בדרגת ביטחון גבוהה הנמצא במחוז וייט פיין, נבדה, וממוקם במרחק של כארבעה עשר קילומטרים מהעיר אילי. המוסד הוקם ביולי 1989 והוא מופעל על ידי שירות בתי הסוהר של מדינת נבדה. במרשם שנערך ב-2010 נספרו כ-1077 אסירים וכ-406 אנשי צוות. אגף המוצאים להורג עבור גברים של מדינת נבדה נמצא בבית הסוהר, וכמו כן גם תא ההוצאה להורג, אשר נפתח בשנת 2016.
היסטוריה

תושבי העיר אילי השקיעו מכספם סכום של כ-25,000 דולר וכשנה מזמנם כדי שבית הסוהר ייבנה במקום בו הוא נמצא, ובסופו של דבר אושרה הקמת המבנה פה אחד על ידי הוועדה התקציבית של בית המחוקקים בנבדה ב-19 בדצמבר 1985, ובית הכלא נפתח ביולי 1989. השלב הראשון בתוכנית ההקמה הושלם באוגוסט של אותה שנה, והשלב השני בנובמבר 1990. תחילה הייתה לבית הכלא קיבולת של כ-1,054 אסירים אך החל מ-2010 גדלה הקיבולת לכ-1,150 אסירים.
היסטוריה > אישומי טיפול רפואי לא הולם ותביעות שונות

בית הכלא ספג ביקורות שליליות רבות מהאיחוד האמריקאי לזכויות האזרח בנוגע לכישלונותיו הרבים, לכאורה, בכל הקשור לסיפוק טיפול רפואי הולם עבור האסירים הכלואים בין כותליו.
דוקטור ויליאם נואל, מומחה לרפואה המועסק על ידי האיחוד, הציג דו"ח מפורט בדצמבר 2007 המתאר את חוות דעתו המקצועית בנוגע לתיקיהם הרפואיים של שלושים וחמישה אסירים מבית הכלא. הוא כתב כי "הטיפול הרפואי שסופק בבית הסוהר אילי מסתכם לכדי ההזנחה הגרועה ביותר שיכולה להיות, ולכדי חוסר אכפתיות מזעזע כלפי חיים אנושיים וכלפי כאב אנושי, מחדל שמעולם לא ראיתי בכל שלושים וחמש שנותיי בתחום הרפואה".
הדו"ח מתאר באופן נוקב את מותו של פטריק קוונאו, אסיר שלפי טענתו מת כתוצאה מסיבוכים של מחלת הסוכרת, לאחר שלא קיבל אינסולין במשך תקופה של כשלוש שנים ולאחר שרגליו מלאות הכיבים הזדהמו והחלו להירקב ללא קבלת טיפול הולם או כריתה. הדו"ח מתאר מקרים נוספים של אי טיפול בכאב כרוני, הפטיטיס, פיברומיאלגיה, דלקת מפרקים, ועגבת. כמו כן מתואר מקרה של אסיר החולה באפילפסיה שלא קיבל קסדה; מקרה בו אסיר שחטף שבץ לא קיבל טיפול רפואי ואף לא סד זרוע כדי לעצור את העוויתות שבידו; ומקרה נוסף שבו אסיר קיבל טיפול תרופתי שהלכה למעשה היה קטלני לחייו וכמעט הוביל למותו.
בינואר 2008 נפגשו נציגי האיחוד עם המועצה הממונה על בתי הכלא בנבדה כדי להשיג צו אשר יתיר לבית משפט פדרלי לפקח על קבלת טיפול רפואי יאה עבור האסירים. דו"ח שנכתב על ידי שירות בתי הסוהר של נבדה (בין היתר, על ידי חבר ההנהלה הווארד סקולניק ועל ידי המנהל הרפואי דוקטור רוברט באניסטר) והוצג בפני המושל, ג'ים גיבונס, וכן בפני בכירים אחרים שהשתתפו בוועדה, הפריך לכאורה את ממצאיו של דוקטור נואל, וחברי המועצה דחו את עתירת האיחוד.
במרץ 2009 הגיש האיחוד תביעה משפטית כנגד שירות בתי הסוהר של נבדה, נגד המושל גיבונס ונגד בכירים אחרים. בין יעדי התביעה, ביקשו התובעים למצוא שופט פדרלי שיקבע כי שירות בתי הסוהר לא דאג לקבלת טיפול רפואי מתאים עבור האסירים. התביעה הסתיימה ביולי 2010, כאשר שירות בתי הסוהר הסכים למנות מומחה רפואי עצמאי שיפקח על בריאות האסירים ועל מערכת הבריאות הפועלת בין כותלי בית הסוהר, ולשלוח חוות דעת קבועות המעריכות את ציותם ואת אופי התנהגותם של אנשי סגל שונים בבית הכלא בכל הקשור לתחומים הרפואיים. כמו כן הוסכם שצוות סיעוד יערוך סיבובים יומיים בבית הכלא כדי לאסוף בקשות רפואיות ומסמכים רפואיים מכלל האסירים, וכן שהאסירים יהיו רשאים לגשת לאח או לאחות מוסמכים או למומחה בכיר יותר בתוך 48 שעות מרגע הגשת בקשתם.
אגף המוצאים להורג ותא ההוצאה להורג

אגף המוצאים להורג עבור גברים במדינת נבדה נמצא בבית הכלא אילי. החל מ-2016 נמצאים באגף זה כ81 אסירים המרצים בו את מאסרם וממתינים לעונשם. תא ההוצאה להורג החדש נבנה בשנת 2016 לאחר שבית המחוקקים של נבדה השקיע סכום של כ-860,000 דולר בבנייתו. חברה פרטית מלאס וגאס, קיטרל גרלוק ושותפים, תכננה את בנייתו לאחר שזכתה במכרז.
תא ההוצאה להורג הישן היה קודם לכן בית הדין של הכלא, ושימש כמקום מפגש שקט עבור עורכי הדין שדרכם חצתה במקום. באותה העת לא התקיימו במדינה הוצאות להורג בשל מחסור בחומרים הנדרשים לשם ביצוען בעזרת זריקת רעל. עד הקמתו של האגף בוצעו ההוצאות להורג במדינה בבית הכלא המדיני של נבדה, אך מוסד זה נסגר ב-2012 בשל בעיות תקציביות.
אסירים מפורסמים

ג'ונתן פול קופנהבר (מוכר בכינוי "מכונת מלחמה") - נידון למאסר עולם עם אפשרות לשחרור מוקדם כעבור 36 שנים. הורשע באישומים פליליים רבים הנוגעים לתקיפת חברתו, כוכבת הפורנו כריסטי מאק.
דארן מאק - נידון ל-36 שנות מאסר עד למאסר עולם, ויהיה זכאי לשחרור מוקדם בשנת 2042. הורשע ברצח אשתו ובירי לעבר השופט שמונה לדון בתיק הנוגע למחלוקת המשמורת על ילדיו.
קויוטה אקאבו - סופר ואקטיביסט, העביר את חמש שנותיו האחרונות בבית הכלא תחת שמירה צמודה בשל פוטנציאל סיכוני גבוה לאסירים אחרים. שוחרר בנובמבר 2013.
דייוויד קספר - בנו המאומץ של שחקן הגולף המפורסם בילי קספר. נחשב על ידי שירות בתי הסוהר של נבדה לאסיר מסוכן בשל ניסיונות הבריחה הרבים שביצע. הורשע בשוד מזוין. הועבר לבית כלא באריזונה.
איקה איבאבוצ'י - מתאבק במשקל כבד לשעבר. הורשע בתקיפה בנסיבות מחמירות ובניסיון לתקיפה מינית. שוחרר ממאסרו בשנת 2014 וממעצר בית ב-2015.
ג'וזה ויגוה - ראש קבוצת פשע אשר שדדה בתי קזינו רבים וכן כלי רכב משוריינים בלאס וגאס בין השנים 1998–2000, תוך כדי הריגת שני שומרים בזמן שברח מזירת השוד. הודה באשמה במסגרת עסקת טיעון כדי להתחמק מעונש המוות, ונידון למאסר עולם ללא אפשרות לשחרור מוקדם.
צ'סטר סטיילס - נידון ל-21 מאסרי עולם לאחר שנראה מופיע בקליפים שהכין בעצמו ובהם הוא אונס ומתעלל מינית בילדה שבאותה העת הייתה בת שלוש.
סקוט דוזייר - נכלא עבור שני מקרי רצח שהתרחשו ב-2001 וב-2002. התאבד בינואר 2019.
הערות שוליים

↑  "Ely State Prison (ESP)" (Archive). Nevada Department of Corrections. Retrieved on September 19, 2015.
↑  "NDOC: Ely State Prison". Nevada Department of Corrections. April 27, 2010. Archived from the original on June 18, 2009. Retrieved November 8, 2010.
↑  "State Prison a Jackpot for Nevada City". The Sacramento Bee. December 20, 1985. Retrieved September 16, 2017 – via NewsLibrary.
↑  Vogel, Ed (March 6, 2008). "Ely State Prison: Lawsuit to be filed over inmate care". Las Vegas Review-Journal.
↑  William, Noel. Report Prepared for the National Prison Project of the ACLU: Review of Medical Records from Ely State Prison. pp. 1–2.
↑  Noel, p. 2-3
↑  Noel, p. 10
↑  Noel, p. 16, 18
1 2  Noel, p. 5
↑  Noel, p. 3-4
↑  Noel, p. 11-12
↑  Noel, p. 17
↑  Pearce, Ed (2016-11-29). "Nevada's new death chamber will sit unused for some time". KOLO-TV. Retrieved 2017-04-23.
↑  Whaley, Sean (2016-11-27). "Nevada's new $860,000 execution chamber is finished but gathering dust". Las Vegas Review-Journal. Retrieved 2017-04-23.
↑  "Nevada execution chamber construction moving forward despite drug cutoff". Las Vegas Review-Journal. 2016-05-16. Retrieved 2017-04-23.
↑  "Department Organization" (Archive). Nevada Department of Corrections. Retrieved on September 19, 2015. "At the present time the lawful method of execution is by means of lethal injection. The site of executions is still the chamber in the Nevada State Prison."
↑  "MINUTES Of the meeting of the BOARD OF PRISON COMMISSIONERS MEETING October 15, 2012." Nevada Department of Corrections. Retrieved on September 19, 2015. "The capital improvement program (CIP) to move the execution chamber to Ely State Prison is expected to take approximately 12 - 14 months and the CIP to move the tag plant to Northern Nevada Correctional Center is approximately 16 – 18 months. "
↑  Dansby, Kel (July 21, 2018). "War Machine finds love, gets engaged in prison". KTNV. Retrieved April 9, 2019.
↑  "Vegas Child Rapist Gets 140-Year Sentence Archived May 30, 2009, at the Wayback Machine" Fox 5 News (29 May 2009).
↑  Ritter, Ken (January 6, 2019). "Nevada inmate whose execution called off found dead in cell". AP News. Retrieved January 9,2019.
| --- | --- |
בקרת זהויות :  LCCN: no2014038898  VIAF: 307468983   WorldCat (עם VIAF): 307468983
אבני מדינות ארצות הברית
ראו גם

פרחי מדינות ארצות הברית
מאובנים לאומיים בארצות הברית
דינוזאורים לאומיים בארצות הברית
הערות שוליים

↑  אתר רשמי - מינרל המדינה סמלי מדינת אלבמה
↑  אתר רשמי - סלע מדינת אלבמה
↑  אתר רשמי - סמלי מדינת וושינגטון
↑  אתר רשמי של סמלי מדינת יוטה - נחושת
↑  אתר רשמי של סמלי מדינת יוטה - פחם
↑  ארת רשמי של סמלי מדינת יוטה - פטדה
גבינת סרה דה אסטרלה

| --- | --- |

 
 מאכלים
 סוג:  גבינה פורטוגלית, גבינת כבשים 
 מוצא:  פורטוגל 
 מרכיבים עיקריים:  חלב כבש 
 גבינות
 תו תקן:  כינוי מקור מוגן 
 
גבינת סרה דה אסטרלה (בפורטוגזית: Queijo Serra da Estrela) היא גבינה המיוצרת באזור ההררי של Serra da Estrela בפורטוגל. תחת השם "Queijo Serra da Estrela" זהו כינוי מקור מוגן (PDO) באיחוד האירופי כמו גם בבריטניה.
אזור הייצור

האזור שבו מותר לייצר את גבינת סרה דה אסטרלה (תחת שם זה) מוגבל לשטח של 3143 קילומטר רבועים, הכולל את הרשויות המקומיות: Celorico da Beira, Fornos de Algodres, Gouveia, Mangualde, Manteigas, Nelas, Oliveira do Hospital, Penalva do Castelo, Carregal do Sal ו-Seia.
הייצור

ייצור הגבינה צריך להתבצע לפי כללים קפדניים מאוד. היא עשויה מחלב כבשים, בעיקר בתקופת החודשים נובמבר עד מרץ. לתקופת ההתבגרות של הגבינה יש נורמות ספציפיות וחייבת להימשך לפחות שלושים יום. (ההבשלה שבצרפתית אפינאז' Affinage, היא תהליך של הבשלת הגבינות בתנאי טמפרטורה, לחות ואוורור מבוקרים, כדי להביא את הגבינה למצב אופטימלי לצריכה. זהו השלב האחרון והקריטי ביותר בתהליך ייצור הגבינות והיא אחראית למרקמה הסופי של הגבינה ולמרבית טעמיה. הגבינה מכילה מיקרואורגניזמים ואנזימים רבים שפועלים בה). המרקם של עיסת סרה דה אסטרלה משתנה בהתאם לגילה, החל חצי נוזלית חצי רכה מאוד כשהיא צעירה, ועד למוצקה רכה אך ניתנת לפריסה כשהגבינה מבוגרת לאחר הבשלה. זוהי גבינה שנוצרת כמו כל הגבינות הארטיזניות המיוצרות בעבודת יד ובשיטות מסורתית עם צבע לבן או מעט צהוב ועקביות שמנת אחידה עם לכל היותר כמה חורים קטנים בתוכה. איכויותיה המיוחדות נובעות מניקוז איטי של חלב הכבשים הגולמי אשר נקרש על ידי שימוש בגדילן מקומי Cynara cadunculus ולא אנזים הגבנה.
הגבינה נוצרת מגולגלת לצורה מעט לא סדירה עם דפנות מעט בולטות ומשטח עליון. בדרך כלל יש לה קליפה רכה מעוצבת היטב, חלקה ודקה עם צבע צהוב-קש אחיד והיא כרוכה באופן מסורתי בבד.
תיבת הטעמים

בשנת 2014, גבינת סרה דה אסטרלה הוכנסה לקטלוג הבינלאומי של "מאכלי מורשת" שבסכנת הכחדה בשם "תיבת הטעמים", יוזמה של תנועת מזון איטי העולמית.
הערות שוליים

↑  EU Serra da Estrela Profile (accessed 23 May 2009)
↑  Queijo Serra da Estrela in the "Ark of Taste", Fondazione Slow Food per la Biodiversità. Retrieved 26 March 2014
שריר המנטליס

| --- | --- |

 שיוך:  שריר של הפנים, ישות אנטומית מסוימת 
 תיאור ב:  האנטומיה של גריי (מהדורה 20) (383) 
 מזהים
 לטינית (TA98):  m. mentalis 
 טרמינולוגיה אנטומיקה:  A04.1.03.037 
 TA2 (2019):  2087 
 FMA:  46825 
 מערכת השפה הרפואית המאוחדת:  C0224141 
 
שריר המנטליס הוא שריר שלד בשפה התחתונה שממוקם בקצה הסנטר. הוא יוצא מהלסת התחתונה וחודר לתוך הרקמה הרכה של הסנטר.
מבנה

שריר המנטליס יוצא מהבליטה המנטלית (אנ') בלסת התחתונה ליד קו האמצע. הוא חודר לרקמה הרכה (אנ') ולעור הסנטר.
בשילוב עם שריר הפה החוגי (בשפה העליונה), שריר המנטליס מאפשר לשפתיים לנוע. מבחינה חיצונית, התכווצות שריר המנטליס גורמת לקמטים וגומות בעור הסנטר, בעיקר בהבעות של ספק או אי נחת.
ניתן בדוק את תקינות שריר המנטליס באמצעות אולטרסאונד.
מבנה > ג'ניוספאזם

ג'ניוספאזם (אנ') היא הפרעת תנועה גנטית של שריר המנטליס. ההפרעה כרוכה בהתכווצות חוזרת ונשנית של השריר, בפרקים שנמשכים בין שניות לשעות. ניתן להשתמש בתרופות מסוימות לטיפול בו, כגון הלופרידול ובנזודיאזפינים. הזרקת רעלן הבוטולינום (שמשתק לצמיתות את השריר) יעילה יותר.
מבנה > קוסמטיקה

כדי להפחית קמטים בעור הסנטר, משתקים את שריר המנטליס חלקית באמצעות רעלן הבוטולינום למטרות קוסמטיות.
משטח חיצוני של הלסת התחתונה. שריר המנטליס מסומן על ידי העיגול האדום משמאל.
שריר המנטליס (אדום).
פעולת שריר המנטליס.